VSRS Sklep VIII R 2/2022
Sodna praksa Vrhovnega sodišča, 2022-02-15

mag. Marijan Debelak (preds.), Samo Puppis (poroč.), Marjana Lubinič

spor o pristojnosti - stvarna pristojnost - zavrženje predloga

V tej zadevi se je Delovno sodišče v Kopru s sklepom izreklo za stvarno nepristojno in odločilo, da bo po pravnomočnosti tega sklepa zadevo odstopilo v reševanje pristojnemu Delovnemu in socialnemu sodišču v Ljubljani. O pravni pravilnosti tega sklepa je odločalo Višje delovno in socialno sodišče in ga je potrdilo.

Ker je Višje delovno in socialno sodišče pristojno za odločanje v sporu o pristojnosti med Delovnim sodiščem v Kopru in Delovnim in socialnim sodiščem v Ljubljani, je Delovno in socialno sodišče v Ljubljani vezano na sklep Višjega delovnega in socialnega sodišča. Ker je Delovno in socialno sodišče v Ljubljani kljub temu sprožilo spor o pristojnosti med njim in Delovnim sodiščem v Kopru, je tak predlog nedovoljen.

Predlog za odločitev v sporu o pristojnosti se zavrže.

1. Tožnik je na Delovno sodišče v Kopru vložil tožbo zaradi vključitve v poklicno zavarovanje in plačila prispevkov. Po prejemu odgovora na tožbo, v katerem je tožena stranka podala tudi ugovor stvarne nepristojnosti Delovnega sodišča v Kopru, se je Delovno sodišče v Kopru s sklepom XX Pd 116/2021 z dne 3. 11. 2021 izreklo za stvarno nepristojno za odločanje v tej zadevi in sklenilo, da bo po pravnomočnosti tega sklepa zadeva odstopljena stvarno pristojnemu sodišču, to je Delovnemu in socialnemu sodišču v Ljubljani.

2. Zoper navedeni sklep je vložil pritožbo tožnik. V pritožbi je navajal, da je za reševanje sporne zadeve pristojno Delovno sodišče v Kopru. Predlagal je razveljavitev izpodbijanega sklepa in sprejem tožbe v obravnavo pri stvarno pristojnem sodišču. Tožena stranka je podala odgovor na tožnikovo pritožbo, v katerem je vztrajala, da je za rešitev sporne zadeve pristojno sodišče, ki odloča v socialnih sporih.

3. O pritožbi tožnika je odločalo sodišče druge stopnje, jo s sklepom Pdp 655/2021 z dne 16. 12. 2021 zavrnilo in potrdilo izpodbijani sklep sodišča prve stopnje.

4. Delovno sodišče v Kopru je po prejemu sklepa sodišča druge stopnje spis odstopilo v reševanje Delovnemu in socialnemu sodišču v Ljubljani kot stvarno pristojnemu sodišču.

5. Delovno in socialno sodišče v Ljubljani (socialni oddelek) je po prejemu spisa na vrhovno sodišče naslovilo predlog za določitev stvarno pristojnega sodišča, sklicujoč se na drugi odstavek 25. člena Zakona o pravdnem postopku (Ur. l. RS, št. 26/99 in nadalj.; ZPP). V njem navaja, da socialno sodišče za rešitev sporne zadeve ni pristojno, saj se ta spor ne uvršča med spore, ki jih kot socialne spore opredeljuje 7. člen Zakona o delovnih in socialnih sodiščih (Ur. l. RS, št. 2/2004 in nadalj.). Predlaga vrhovnemu sodišču, da odloči o stvarni pristojnosti v tej zadevi.

7. Kot je bilo že zgoraj ugotovljeno, se je v tej zadevi Delovno sodišče v Kopru s sklepom izreklo za stvarno nepristojno in odločilo, da bo po pravnomočnosti tega sklepa zadevo odstopilo v reševanje pristojnemu Delovnemu in socialnemu sodišču v Ljubljani. O pravni pravilnosti tega sklepa je na pritožbo tožnika odločalo Višje delovno in socialno sodišče. Njegovo pritožbo je zavrnilo in potrdilo izpodbijani prvostopenjski sklep.

8. Glede na prvi odstavek 25. člena ZPP oziroma 2. točko 104. člena Zakona o sodiščih (Ur. l. RS, št. 19/1994 in nadalj.) je za odločanje v sporu o pristojnosti med Delovnim sodiščem v Kopru in Delovnim in socialnim sodiščem v Ljubljani pristojno Višje delovno in socialno sodišče. Tretji odstavek 24. člena ZPP določa, da odločba sodišča druge stopnje o stvarni nepristojnosti sodišča prve stopnje veže vsako sodišče, ki mu je pozneje odstopljena ista zadeva, če je sodišče druge stopnje pristojno za odločitev v sporu o pristojnosti med tema dvema sodiščema. Ker je Višje delovno in socialno sodišče pristojno za odločanje v sporu o pristojnosti med Delovnim sodiščem v Kopru in Delovnim in socialnim sodiščem v Ljubljani, je Delovno in socialno sodišče v Ljubljani na sklep Višjega delovnega in socialnega sodišča Pdp 655/2021 z dne 16. 12. 2021 vezano, saj je o stvarni pristojnosti sodišča za odločanje v tej sporni zadevi odločalo pristojno višje sodišče.

9. Ker je Delovno in socialno sodišče v Ljubljani kljub temu sprožilo spor o pristojnosti med njim in Delovnim sodiščem v Kopru, je tak predlog nedovoljen. Iz tega razloga ga je vrhovno sodišče ob smiselni uporabi drugega odstavka 18. člena ZPP zavrglo.

10. Vrhovno sodišče je odločalo v senatu, ki je razviden iz uvoda tega sklepa. Odločitev je sprejelo soglasno.

Primerjaj Nina Betetto v Pravdni postopek, Zakon s komentarjem, 1 knjiga, dr. Lojze Ude in ostali, GV Založba, 2005; komentar k tretjem odstavku 24. člena ZPP, stran 179.

Zakon o pravdnem postopku (1999) - ZPP  - člen 18, 24, 24/3, 25, 25/1

Zakon o sodiščih (1994) - ZS  - člen 104, 104/2

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.